Topolcsányi Laura

**ANA STASIA**

triptichon

JÉZUS

RÓMAI

LÁNY

LITERA

ELSŐ MAGYAR KARANTÉNSZÍNHÁZ

DRÁMAPÁLYÁZAT

2020

*1. TÁBLA*

JÉZUS *(felébred, hirtelen felül)* Mi van ma?

RÓMAI Szombat.

JÉZUS Virrad…

RÓMAI Ja.

JÉZUS Péntekről szombatra virrad, vagy szombatról vasárnapra?

RÓMAI Vasárnapra. …

*Jézus* *sietve kitekeri magát a leplekből*

RÓMAI Hova mész?

JÉZUS Feltámadok.

RÓMAI Figyelj… légy szíves, ülj vissza egy kicsit.

JÉZUS *(összehajtja a leplet)* Harmadnap van.

RÓMAI Szarban vagyunk.

JÉZUS (ocsúdik) Nem kéne itt lenned. Egyedül kéne lennem a sírban. … A feltámadásnak nincsen tanúja. … A feltámadásomban való hit az üres sír tényén alapul. … Szóltam hozzád, Katona. … Nem felelsz. … Ha itt találnak, halál lesz büntetésed, vádad pediglen a sírok megsértése. … Ajkad mozog, ám nem értem szavaid. … Ciccentél?

RÓMAI Nem, nem, semmi. Csak ez a retorika… meg ez a szórend… Ezt tanítják nektek?

JÉZUS Nekünk…?

RÓMAI Istenfiaknak.

JÉZUS Szórend…?

RÓMAI Engedjük el. Folytasd.

JÉZUS Ismerem törvényeiket. Azért mondom, menj innen…

RÓMAI Figyelj. Az van… hogy kurvanagy a baj.

JÉZUS *(nem hallja; körbenéz a sírban; magában)* Ez Józsefé, az arimateaié.

RÓMAI Világjárvány.

JÉZUS Új sír, tetem még nem feküdt benne. Nagylelkűségre vall, hogy kölcsönözte nekem.

RÓMAI Pandémia van, hallod, bazdmeg?

JÉZUS Korábban nem éltetek efféle szavakkal. Pandémia. … A feltámadás még szükségesebb.

RÓMAI Ne haragudj, de szart sem ér.

JÉZUS *(figyeli a fényt, sokadik érzékkel érzékeli a kintet)* Közelednek. Illatos olajokkal jőnek, mert bízvást hiszik, még itt lelik testemet…

RÓMAI Nem akarlak fölbaszni, de ez most olyan világ, hogy nincs értelme hazudni, még az istennek se. Szombat éjjel van, és senki nem figyel rád.

JÉZUS Mi foglalja le elméjüket?

RÓMAI Hogy nem mehetnek az apjuk, anyjuk közelébe, nehogy megöljék őket.

JÉZUS Atyáikat? Hogyan ölnék meg?

RÓMAI A vírussal, ami az ő szervezetükben talán csak elidőz, de a szüleik halálát okozhatja. Milyen aberráltan kegyetlen gondolat, mi? Magyarországon úgy halt meg egy ember, hogy a fia hazament valami fertőzött területről, és jelentkezett, hogy végezzék már el rajta a tesztet, de elküldték. Hazament - mi mást tehetett -, megfertőzte az apját. Meg is halt. El tudod képzelni ezt? Nem tudod, mert nem halt meg az apád. *(belegondol)* Itt azért a többségnek olyan apja van, aki bármikor meghalhat.

JÉZUS *(a beszüremlő fényt nézi)* Jelenésem van. A tanítványok már összegyűltek.

RÓMAI Ez most tényleg nem időszerű.

JÉZUS Kétségbeestek és megvígasztaltatnak. Meggyötörtettek és új reményt vesznek általam.

RÓMAI Máté tizenkettő? János hatvanhat?! Figyelj, ez most kétezerhúsz, így simán, érted, se Máté, se János, se semmi. Csak így. Fucking kettőezerhúsz. Coronavirus, globale Pandemie, verstehen?

JÉZUS Német vagy?

RÓMAI Lófaszt vagyok német.

JÉZUS Hogy hívnak?

RÓMAI Római.

JÉZUS Nyelveken beszélsz.

RÓMAI Csak azt a retkes tirolit beszélem, dolgoztam náluk a télen, a síparadicsomban, megvan? Tudod, ahonnan elterjedt a kórság, de nyugi, negatív a tesztem és megvolt a két hét karantén is, bár kis híján beledöglöttem, úgyhogy most leülsz a seggedre, és te is kíbirsz még pár órát, az istenit neki. … Bocsánat, csak van benned valami…

JÉZUS Zavarbaejtő.

RÓMAI Irritáló. Nehéz elhinni, hogy te vagy az istennek a fia. Arra számítottam, hogy egy kicsit izébb vagy… pallérozottabb. Nem a műveltséget kérem rajtad számon, itt azért volt egy kis változás kétezer év alatt. Csak valahogy olyan tompa a felfogásod. De lehet, hogy csak a korkülönbség… Mármint… Tényleg bocsánat.

JÉZUS Mégis elhiszed.

RÓMAI Mit?

JÉZUS Hogy én vagyok a Fiú. Mondád az előbb.

RÓMAI Olasz vagyok, nekem muszáj hívőnek lennem, baszhatom, itt van a Vatikán meg a szentatya, én előbb ettem ostyát, mint kenyeret…

JÉZUS Akkor meg kell értened.

RÓMAI Mit?

JÉZUS Hogy nekem távoznom kell. *(elindul)*

*Római felugrik, visszaülteti Jézust a kőre*

JÉZUS Lehetnél a feltámadás tanúja. Megengedem.

RÓMAI De én a felnemtámadás tanúja vagyok. Engem arra szerződtettek. Azért kapom a fizetésem, hogy te ne menj el innen.

JÉZUS Nézel hát, ámde nem látsz engem. S bár látsz, nem hiszed létem. Néhány óra múlva Galileában egynek a tizenegyből ugyanezen kétely marja lelkét, s én azt mondom neki: Tamás, tedd ide a kezed.

RÓMAI Kamuztam.

JÉZUS *(nem hallja; átszellemülten)* Tamás, tedd ide kezed.

RÓMAI Ne basszál fel, én tudom, hogy ki vagy.

JÉZUS Akkor hát mit akarsz?

RÓMAI Nem tudom.

JÉZUS Hagynod kell, hogy bevégeztessen.

RÓMAI Bevégeztetett! Már bevégeztetett! És kurvára nem történik semmi.

JÉZUS Az utolsó aktus még hátravan.

RÓMAI Jézus… figyelj… Nem lesz itt semmi attól, hogy feltámadsz. Eddig se történt semmi. Elhiszem, hogy fáj ezt hallanod, de felesleges ez a mutatvány. Látom én, hogy nem takarékoskodsz, te bazdmeg tényleg megfeszültél, hogy történjen valami, én ezt elismerem - rosszul vagyok, ha ránézek a sebeidre, és ez a kivégzőmódszer… ezeket mind valami beteg elmék találják ki otthon, lehet, miközben nézik a feleségüket, hogy ihletet kapjanak… nézik az asszonyt, hogy mit kéne csinálni vele… vagy a kölyköt… és addig nézik, míg kipattan a szikra, hogy fogunk két fát, keresztbe rögzítjük, kalapáccsal rászögeljük az embert, aztán figyelgetjük a vergődését, és ha kicsit szerettük, akkor eltörjük a lábszárát, hogy hamarabb megfulladjon. Én láttalak téged, és minden elismerésem, ahogy ezt végigcsináltad. Jó, hát nem énekeltél, mint a Brian, de mondjuk ő nem is nézett ki annyira szarul. Szóval megtettél mindent, kenyeret szaporítottál meg halat, bort, az a Lázársztorid meg annyira erős lett, hogy a David Bowie csinált belőle egy beszarásjó remake-et, de valahogy akkor se…

*Jézus felemeli a tenyerét*

RÓMAI Nebazdmeg. Eltűnt!

*Jézus felhúzza az ingujját, láthatóvá válik az átfúrt csuklócsont*

RÓMAI Felcsúszott?

JÉZUS Itt volt kezdetektől fogva.

RÓMAI Mindenhol tenyér, vérző tenyér…

JÉZUS Csukló.

RÓMAI Láttam egy csomó festményen a templomokban.

JÉZUS Sötét középkor… Ábrázolásaik terjesztették el a tenyérszögelést, lévén, hogy a kivégzőmódszer akkorra már elavult. Fiú, lásd magad előtt az átszögelt tenyeret, amely a teljes testet tartja… Lehetetlen.

RÓMAI Oké, csukló. Részletkérdés. Bocsánat, nem úgy értettem… Fájt?

JÉZUS Másoknak lábát törik, kíméletből, mikor már eleget szenvedtek. Hozzám kegyes volt az ég. Átszúrták tüdőmet.

RÓMAI Ja. Vérzik.

JÉZUS Víz folyt belőle.

RÓMAI Víz. Hm. Sokan hozzádértek a keresztúton… Cseppfertőzéssel terjed. Azt a kendőt ne nagyon piszkáld… ki tudja, mit csinált vele előtte az öregasszony.

JÉZUS Öregasszony. Újabb időitekben olyan listák készülnek, melyeket megnyugvással olvastok: ó, hisz öreg volt és akadt egyéb betegsége… “Ó, hisz öreg volt… beteg volt…” Ez lett kántátok. Adsz nekem egy korty vizet?

RÓMAI Beleittam. Holnap hozok neked saját flakont.

JÉZUS Holnap már nem leszek itt. *(a beszűrődő fényt fürkészi)* Ideje van a feltámadásnak. Mindjárt jönnek az asszonyok.

RÓMAI Milyen asszonyok?

JÉZUS A magdalai Mária, és a másik Mária, Júdás anyja.

RÓMAI Lófaszt jön ide most bárki.

JÉZUS Szívemnek nem tetsző a sok lófasz. Magadra hagylak a sírban. *(elindul)*

RÓMAI *(hirtelen felugrik, leülteti Jézust a kőre; a keze “beleszalad” a nyílt sebbe Jézus bordái között)* Aztakurva… Bocsánat…

JÉZUS Mondd, fiú, ismered te az evangéliumot?

RÓMAI Mondom, hogy olasz vagyok.

JÉZUS És olvastad is?

RÓMAI Ööö…

JÉZUS Olvasd hát.

RÓMAI *(olvassa)* “Szombat elmúltával, a hét első napjának hajnalán, elment a magdalai Mária és a másik Mária, hogy megnézzék a sírt. És íme, nagy földrengés támadt, mert az Úr angyala leszállt a mennyből, és odalépve elhengerítette a követ, és leült rá. Tekintete olyan volt, mint a villámlás, és ruhája fehér, mint a hó. Az őrök a tőle való félelem miatt megrettentek, és szinte holtra váltak. Az asszonyokat pedig így szólította meg az angyal: Ti ne féljetek! Mert tudom, hogy a megfeszített Jézust keresitek. Nincsen itt, mert feltámadt, amint megmondta.” Hamarosan érkezik. Én kedves vagyok hozzád, ám ő az úr parancsára fog cselekedni.

RÓMIA Megöl?

JÉZUS Nem hagyja, hogy az ige be ne teljesüljön.

RÓMIA Add neki parancsba, hogy várjon kívül. Te vagy a Fiú! Apád az isten!

JÉZUS Távozz tőlem. Ne kísérts.

RÓMIA Rendben. Menj hát. Jézusom, már én is szavalok… Jó. Menj. *(meggyújtja a torinói leplet)*

JÉZUS Mit csinálsz?

RÓMIA Menj csak nyugodtan.

*Jézus elveszi tőle a leplet*

RÓMIA Magaddal viszed?

JÉZUS Nem vihetem el a bizonyítékot. Szemes lények, azt hiszik, amit látnak.

RÓMIA Akkor hagyd itt.

JÉZUS Elégeted?

RÓMIA Magad mondád.

*Jézus visszaül a kőre; lassan főnek a patthelyzetben*

*Római Faludy versét memorizálja: Tanuld meg ezt a versemet*

JÉZUS Most mit csinálsz?

RÓMIA A mesterem azt mondta, ha elakadtam, recitáljak.

JÉZUS Az megoldást szül?

RÓMIA Nem. De addig sem őrülök meg.

JÉZUS Van mestered?

RÓMIA Ja.

JÉZUS Az üdvös. Mit tanít?

*Római nem felel, versel*

JÉZUS Szép nyelv.

*Római nem figyel rá*

JÉZUS Legalább a kendőt hagyd meg.

*Római versel*

*Jézus elhallgat, figyeli*

RÓMIA Hányan látták eddig, hm? Csak azok, akiknek pénzük van ideutazni. De ez egy drága ország. A többiek képről látták, vagy még arról se. Tudományosan nem bizonyított, a híveknek meg úgyis mindegy. Nem azért hisznek. Annyira szar az élet, hogy még bennetek hinni is jobb, mint a semmiben. Pedig ez nekem egy örök rejtély, mert hát mit bizonyít az apád nap mint nap? Hogy kurvára leszarja a teremtményeit. Én akkor csinálnék ennyi gyilkolászást a terepasztalomon, ha utálnám őket. Nézd meg, hogy nézel ki. Aki így bánik a fiával, attól mire számítson a közönséges ember?

JÉZUS Nem akart bántani engem. Értetek küldött. Az eredendő bűnből megváltani titeket.

RÓMIA Ez a másik kedvencem. Az eredendő bűn. Meg a szabad akarat. Most bele se megyek egyikbe se. Álságos játék ez, mondom én, aki tényleg elmentem veletek koppanásig, ameddig ép ésszel elmehet egy ember, de nektek ez sem elég! Baszd meg, hát nem vagyok teljesen hülye akkor se ha olasz vagyok. De aki még mindig menni tud veletek, annak tökmindegy, hogy van-e torinói lepel vagy nincs.

JÉZUS Torinói?

RÓMIA Az lesz.

JÉZUS Fiam…

RÓMIA Római, ha kérhetem.

JÉZUS Rómaim. Ez nem textil. Sacrum! A halál beállta után negyven órával az anyagon bomlási folyadéknak és gázmaradványnak kell megjelennie. Ám ebben a matériában nem tudnak majd kimutatni effélét. Bizonyosodik tehát, hogy a test tehát akkor már nem volt a lepelben. S mert a vérfoltok sem mutatnak mechanikus eltávolításra utaló jeleket, híveim látni fogják, hogy a testet nem vették ki a lepelből. A test tehát a lepelben semmisült meg, dematerializálódott. *(áhitattal)* Annihiláció…

*Római remeg, verseléssel leplezi*

JÉZUS Római, tekinteted nyugtalanul pásztáz, tüdőd zilál. Hüvelykujjad önkéntelen ráng. A jelenség leírása okozza tüneteidet?

*Római versel*

JÉZUS Erőnek erejével itt tartasz, bár okát nem árulod el, avagy magad előtt is titkolod. Én nem emlékszem rád. Bántottalak valaha?

RÓMIA Nem.

JÉZUS Testvéredet? Felebarátodat? Feleséged vagy másféle jószágod?

RÓMIA Nem! Egyébként hímsoviniszta vagy, de erre most ki se térek.

JÉZUS Tisztelem a nőt. Anyámat is.

RÓMIA Azt inkább hagyjuk. Láttam a filmet.

JÉZUS Nem úgy volt minden hajszálra…

RÓMIA “Nem tudom, ki vagy, asszony. Nekem nincs anyám.”

JÉZUS Félreérted.

RÓMIA Ne szarakodj, tudom, hogy mit akartál vele mondani, és hatásos is volt a tömegnek. De az az egy ember, aki történetesen az anyád volt, az belehalt ebbe a kurvanagy példabeszédbe. Látnod kellett volna az arcát.

JÉZUS Te láttad?

RÓMIA El tudom képzelni.

JÉZUS Harag van a nyelvedben. A fogaidban. Átitatja minden megformált hangod.

RÓMIA Ha nem teszed bele, hogy megformált, akkor is pont elég. Értem ezt az archaikus nyelvezetet, de túltolod.

JÉZUS Haragszol.

RÓMIA Kibaszottul dühös vagyok. De most nem ezért.

JÉZUS Hanem a pandémiáért. Mit akarsz tőlem?

RÓMIA Nem tudom… Időt. Mást se csinálok napok óta, csak kurvára figyelek befelé, és egyelőre annyit hallok, hogy neked itt kell maradnod. Nem mehetsz el innen, amíg ki nem találódik, hogy mi legyen…

JÉZUS Énbennem bízol?

RÓMIA Azt sem tudom.

JÉZUS Mit tudsz hát bizonyossággal?

RÓMIA Azt, hogy hetek óta nem alszom.

JÉZUS Ide jöttél…

RÓMIA Péntek reggel meghírdették ezt az állást…

JÉZUS Mennyiért?

RÓMIA Nem kérdeztem. Azt gondoltam, ha valahol történhet valami, ami ezt az istenverést leállíthatja, akkor az vagy itt van, a Krisztus sírjában, vagy sehol.

JÉZUS Hogy van?

RÓMIA Ki?

JÉZUS Az ember?

RÓMIA Na végre. … Szarul. Eddig politikai táborok gyűlölködtek, most a fiatalok meg az öregek szidják egymást az utcán, és már a faszom se tudja, kinek van igaza. A fiatalok azt mondják, ha már az öregek miatt korlátozzák a szabad mozgásunkat, akkor miért nem maradnak otthon. Tolják a posztokat az idős szülőkől, hogy huszonkét napja nem láttuk a nagyit, de ez az ára annak, hogy még sokáig velünk lehessen. A másik tábor, gondolom, akinek nics apja, anyja, vagy leszarja, az meg azt mondja, hogy mindjárt vége lesz ennek az idillnek, mert gazdaságilag úgy összeomlunk, hogy nemsokára a kiéhezett csürhe fogja látogatni a nagyit. De ezt leszarom. Nekem ezzel nincs dolgom, nem tudom, nekem mivel van dolgom, egyelőre foglyul ejtettem az isten fiát, lássuk, mire megyünk.

JÉZUS Mi a stratégiád?

RÓMIA Nekem? Kettőnk közül te vagy a megváltó.

JÉZUS Nem hagyod, hogy cselekedjem.

RÓMIA Mert az szart sem ér. De ha nem hiszed, győződj meg a saját szemeddel. Milyen bűntől szabadítottad te meg ezeket? Ölik egymást halomra azóta is. Nem is értem ezt az egészet. Most akkor te tulajdonképpen mit csináltál itt Krisztus után 33-ban? Magadra vállaltad a világ bűneit. Hallottam minden vasárnap erről a cselekedetedről. Térdeltem az oltár előtt a kövön, és hallgattam, hogy aki érettünk a kereszten kínhalált szenvedett. Akkor se értettem, de akkor legalább még volt egy-két jó történés, a ministránsok a plébános körül szolgáltak a misén, a lányok meg lentről nézhették őket… mint egy színpadon, érted… olyan volt ott lenni. Ráztuk a csengőt,hordoztuk a perselyt, és vártuk, hogy mikor koppan a lányok feje a templomkövön, mert néha elájultak, miközben állva szolgáltak… és akkor bevihettük őket a sekrestyébe és cukros vízzel itattuk őket. Gyöngyözve folyt ki a szájuk szélén… Joli néni kékre dauerolt hajjal állt fölöttünk, felügyelte az erkölcsöt, Törteli atya meg észre se vette, hirdette az oltáriszentséget rendületlenül a hortenziafejek mögött… Néztem az ájult lányokat meg a bűnös asszonyt a festményen, ahogy rátekeri az övet a kerek csípőjére… Az legalább egy élet volt. Most meg mi van? Apád nem figyel. Te meg kétezer éve haldoklasz. Jézus, a megváltás korszerűtlen. És baszottul nem is működik.

JÉZUS “Mikor az első emberpár elkövette az eredendő bűnt, atyám azt mondta, örökre száműzlek benneteket a paradicsomból. Később fájdalommal látta a kínt és tenni akart. De Isten nem adhat bűnbocsánatot az embernek úgy, hogy bűnei büntetlenül maradjanak, mert ez nem a megmentését eredményezné, hanem a bűnben való megkeményedését. Azt a csodálatos megoldást választotta ezért Isten, hogy az ember bűneit nem hagyja büntetlenül, de a büntetést maga veszi magára. Ő maga szenvedi el azt a vétkes ember helyett. Úgy marad igazságos, hogy közben ingyen bocsánatot is ad. Krisztusnak, aki – mint Isten Fia és az ember Teremtője – ezt a helyettesítést vállalta, olyan kínhalált kellett elszenvednie a földön, amely a legbűnösebb ember büntetésének is megfelel, amely teljesen kielégíti a bűn igazságos megbüntetését kívánó jogosság követelményét. Így Isten megerősíti az igazság érvényességét, miközben kegyelmet gyakorol.”

RÓMIA Oké, köszi. Ezt nem tudtam. De most mi legyen? Te itt hitvitázol velem, vagy magaddal, az emberek meg belefulladnak a saját tüdejükbe. Ez így érthető? Bazmeg, én nem akartalak traumatizálni, mert széplelkű vagy, de nem értesz a szóból. Belefulladnak a saját tüdejükbe és rettegve figyelik magukona tüneteket. Tegnap éjjel már én is hallottam a fogaimat összeverődni, és igen, kurvára beszartam, mert én még életemben nem voltam lázas. De aztán ganyút fogtam, hogy lehet, csak az idegrendszerem ment szarrá, és bevettem két xanaxot. Az emberek egyik fele a frontvonalon küzd mint az állat, a másik fele otthon retteg, a harmadik fele sorosozik, sárgaveszedelemről beszél, dneverérpörköltes mémeket gyárt és leköhög egy hűtőpultot viccből. És miközben a propaganda azt szajkózza, hogy végre a szeretteiddel lehetsz, aközben a segélyszervezetek nem tudnak mint mondani a családon belüli erőszak áldozatainak. Jézuskám, a felebarátaid felvásárolták a fegyvereket. Kit akarnak szétlőni? Egy láthatatlan vírust? Nem, az élelmiszerkészletüket fogják megvédeni az éhes tömegtől. Istenfiú, az emberiséged totálkár, te meg most akasrz felszállni a mennybe a te atyádnak jobbjára, ahonnan ítélni fogsz eleveneket és holtakat? Gyerünk, megnézem, hogy lazán felsétálsz. De akkor meglesz rólad a véleményem. Menj!, az istenit neki! … Tudod mit, a kis plédjeidet is meghagyom, aki megelégszik ilyen istennel, az megérdemli. De az hétszentség, hogy én pusztítani fogom a renomédat, akkor is, ha hülyének néznek majd, hogy veled beszélgettem. Mert azt persze csont nélkül lenyelik, hogy te felszívódsz innen, mint egy köpet a nyári kövön, de hogy én beszéltem veled? - hát nincs az az isten!

JÉZUS Mit mondtál, milyen Dávid?

RÓMIA Bowie. Egy dacos angol. Egy géniusz.

JÉZUS Láthatom őt?

*Belenéznek D.B. Lazarus-klipjébe*

JÉZUS Ez jó ember.

RÓMIA Jó volt. Meghalt pár éve. Ezt megcsinálta, aztán másnap meghalt. Vagy harmadnap. Ja, harmadnap.

JÉZUS Azóta már atyám jobbján ül. Mert hitt.

RÓMIA Hááát…

JÉZUS Hitt. Te hiszel?

RÓMIA Gyűlölöm. Mert nem mond semmit. Mire várjak. Meddig? Senki nem tudja. Úgy nem lehet várni. Úgy csak megőrülni lehet.

JÉZUS Azért jöttél ide?

RÓMIA *(sokáig hallgat)* Beszélni akartam vele. És ahhoz hallótávon belül kell lenni. A házi karantén az a semmiága, az nem hallótáv.

JÉZUS Gyakran…?

RÓMIA Egyszer. Eddig egyszer. Amikor felvettek az egyetemre. Hajtott a nyugtalanság… baptistákhoz, adventistákhoz, hitgyülibe, krisnásokhoz… Bementem, meghallgattam, kijöttem, fölnéztem. *(üvölt)* “Át vagyunk baszva! Hallod? Ne csinálj úgy, mintha nem hallanád. Tudom, hogy hallasz!” … De lehet, hogy tényleg nem hall. Lehet, hogy nincs is.

JÉZUS Akire haragszunk, abban hiszünk.

RÓMIA Ez nem következik.

JÉZUS Tanultam logikát a görögöktől. Első premissza: haragszom az istenre. Második premissza: akire haragszom, az van. Konklúzió: Isten van.

RÓMIA És ha nem haragszom rá?

JÉZUS 1. Nem haragszom az istenre. 2. Akire nem haragszom, annak léteznie kell. Konklúzió: Isten van.

RÓMIA Mondod te. De honnan tudhatom, hogy te nem csak lidérc vagy, aki a világjárványban belakta egy labilis fiú szellemvilágát? És ha te nem vagy, akkor atyád sincs. Ha nincs apád, akkor nincs isten. Ha nincs isten, akkor te nem lehetsz a fia. Mert aki nincs, annak nem lehet fia. … Ha viszont te nem vagy, akkor én se vagyok, mert beszélgetek valakivel, akit pont annyira érzékelek valóságosnak, mint önmagamat.

*Jézus zümmög*

RÓMIA Mi van?

JÉZUS Az én nemlétem nem bizonyítéka a te nemlétednek. Mondjuk a te létednek sem.

RÓMIA Jogos.

JÉZUS Miként a te nemléted sem lenne bizonyítéka az én nemlétemnek.

RÓMIA Azt akarod mondani, hogy esetleg te vagy, én meg nem? Lehet, hogy te is vagy, meg az apád is van, csak én nem vagyok? Én tehát azt képzelem, hogy te reagálsz valakire, aki nincs…?

JÉZUS Hm… nem. Ebben az esetben én képzelem, hogy te vagy, vagy nem vagy, vagy csak képzelsz engem.

RÓMIA Mert?!

JÉZUS Mert ha te nem vagy, akkor nem képzelheted, hogy én képzellek téged.

Római majdnem sírva fakad

JÉZUS Nyugodj meg. Mind a ketten vagyunk.

RÓMIA Csak apád süket. Oké. … Bocs. … Veled is szórakozik… néha?

JÉZUS Gondolom, ezt is kigugliztad már, mint az anyámmal való viszonyomat.

RÓMIA Nincs nekem annyi időm. Anyád azért érdekelt, mert nekem is van anyám.

JÉZUS Apád?

RÓMIA Ha elfogadjuk valóságnak, hogy én vagyok, akkor ő is van.

JÉZUS Komolyan kérdezem.

RÓMIA Még nem láttam.

JÉZUS Magdolnád?

RÓMIA Magdolnám??

JÉZUS Csak egyetlen nő van. Azt mondtad, láttad az utolsó megkísértést.

RÓMIA Van. De erről most nem.

JÉZUS Nem hülye az a fiú. Magáról beszél. A zseniális elmében életének egy pontján megfogan a kétely, hogy talán ő a kiválasztott. Vagy maga az isten.

RÓMIA Nekem sose jutott eszembe.

JÉZUS Gondoltam.

RÓMIA Utálom a cinizmust. Azért nincs barátom. Amelyik nem cinikus, az hülye, akivel meg lehetne beszélni, az cinikus.

JÉZUS Bántanak téged?

RÓMIA Basztatnak. Hogy minek hívom naponta háromszor. Pedig nem is hívom. Ő hív engem. Mit csináljak? Ne vegyem fel? Most, amikor be van karanténozva szerencsétlen?

JÉZUS *(hirtelen)* Egyszer haragudtam rá.

RÓMIA Anyámra?

JÉZUS Apámra. A Getsemáni kertben. Kopognak.

RÓMIA Dehogy kopognak. Egy síron? … Lehet, hogy nem itt kéne lennem… Fogy az idő… vesztegelek…

JÉZUS Mitől félsz, Római?

RÓMIA Az új számoktól… a holnapi listán. Új fertőzöttek. Gyógyultak. Új elhalálozottak.

JÉZUS Mitől félsz, Római?!

RÓMIA A tehetetlenségemtől, basszameg! Ne gyötörj. Még a kérdéseket sem tudom, nemhogy a válaszokat! … Te nem félsz? Ülöd a saját szobrodat. Ennyi? Nem telik tőled több? Kétezer éve ugyanaz a színház, ugyanaz a repertoár.

JÉZUS Mert nincs változás.

RÓMIA De, van, csak te nem igazodsz, nem újulsz meg. ()patetikusan() Nem hallod az idők szavát!

JÉZUS Mi az idők szava?

RÓMIA *(visszhangozva)* Baj van. Kurvanagy baj.

JÉZUS Eddig mi volt?

RÓMIA Hát ez még soha. Ezt asszem, így a végére tartogatta nekünk az apád. Tudod, mi a legszarabb benne? Hogy nincs kitől részvétre számítanod. Érted? Ha egy nőt felismerhetetlenségig ver a pasija, azért még számíthat a facebook-közösség együttérzésére. Ha egy országot leigáznak, akkor a többi ország szalagcímekben sír érte vagy bombát küld az ellenségére… De most mindenki érintett! Ez a nagy kibaszás. … Nem tudnál véget vetni ennek? Idén halj meg ezért. Hogy megszabadíts minket a vírustól. Úgyis megfeszítettek, az neked már nem extra kín. Na? Te vagy az isten fia, vidd el a vírust!

JÉZUS És azután? Mindig másért haljak meg? A globális felmelegedésért, a bozóttüzekért, Csernobilért, a vérben áztatott vágóhídjaitokért, az agyonvert gyerekekért.

RÓMIA Isten!!! Hol vagy??? … Azt ígérte, hogy nem lesz baj.

JÉZUS Azt ígérte, hogy nem hagy soha magadra a bajban.

RÓMIA Hol a faszomba vagy?!! Isten!!!

JÉZUS Egyetlen szó véget vet az összes kínnak.

RÓMIA Úgy beszélsz, mint az apád. Mit. Csináljak. Azt mondd meg.

JÉZUS Mondám.

RÓMIA Ne rébuszokban, bazdmeg!

JÉZUS Mondám.

RÓMIA Hallgatlak!

JÉZUS Kopognak.

RÓMAI Ki az?

LÁNY Én vagyok.

*Római elgördíti a követ*

*Lány orvosi köpenyben; be*

RÓMIA Ne ijedj meg. Él.

LÁNY *(nyújtja a kezét, majd zavartan visszahúzza)* Ana… Jó estét.

JÉZUS Jézus. Jó estét.

LÁNY Bocsánat… beszélnünk kell.

*Jézus diszkréten elfordul*

*Lány elővesz egy papírt, a fiúnak adja*

RÓMIA *(olvassa)* Két napja vittem neki.

LÁNY *(suttog)* Azt mondja, az durva. Ötszázas kell neki.

RÓMIA Azt honnan fogom tudni?

LÁNY *(suttog)* Rá van írva.

RÓMIA *(olvassa)* Papír?! Egy tizes elfogyott két nap alatt? Mit csinál vele?

LÁNY *(suttog)* Macskamintás.

RÓMIA Ó, bazm… Hány óra?

LÁNY Még van másfél órád.

RÓMIA Biciklivel megyek, várj meg itt.

*Lány fülébe súg*

RÓMIA Hétszentség, hogy az nincs.

JÉZUS Van a táskádban.

RÓMIA Egy hónapja nincs egész Európában.

JÉZUS Mondom neked, van a táskádban.

RÓMIA ()belenéz, kiveszi az élesztőt() Oké. Ööö.. Kösz. ()el()

*II. TÁBLA*

LÁNY Nem zavarom? Mégiscsak az ön sírja.

JÉZUS Dehogy. Hideg. A kő. ()leteríti a leplet a kőre, sután arrébb megy, hogy a Lány leülhessen()

LÁNY Megnézhetem?

JÉZUS Persze. Tedd bele a kezed…

LÁNY *(kedvesen)* Nem kell mindenkit belenyúlkáltatni egy nyílt sebbe. Látom.

JÉZUS *(furcsán nézi; maszkra)* Leveheti…

LÁNY Nagyon mély. *(fertőtlenítőt, gyolcsot vesz elő a kis orvosi táskájából, lekezeli Jézus sebét)*

JÉZUS *(felszisszen)* Aztakurva… Bocsánat.

LÁNY Nem bántad meg?

JÉZUS Idejében megismertem minden mozzanatát. Magam mondtam igent mindenre, ami eljövendhet.

LÁNY Értem, de azért az elképzelés meg a valóság… Két hónapja tudják, mi történik egy másik kontinensen, egy hónapja azt is, hogy itt mi van. Fotókat tesznek ki a lélegeztetőgépeken levőkről… látják, talán el is hiszik… hogy másokkal megtörténhet… de velük soha. Azt csak akkor hiszik el, amikor lenyomják a csövet a gégéjükbe… néznek rám néma rémülettel, hogy ez az… azt hitték, csak egy maszk, amit néha ráteszünk az arcukra… Neked minden úgy volt, ahogy elképzelted?

JÉZUS Minden úgy volt, ahogy az írás megjövendölte. … Forró a kezed. A sebemen át érzem.

LÁNY Ne mozogj.

JÉZUS Vissza kell menned.

LÁNY Elcsúszik a gyolcslap.

JÉZUS Odabent van lélegeztetőgép.

LÁNY Ne beszélj.

JÉZUS Te megkapod. Ifjú vagy.

LÁNY *(haraggal)* Befognád? Legalább te ne…

JÉZUS Miért jöttél hozzám?

LÁNY Nem hozzád jöttem. Nem akarlak megbántani, de én abból a két olaszból vagyok az egyik, akik nem hisznek.

JÉZUS Miért a sírba jöttél?

LÁNY Hova menjek? A kórházban nem maradhattam… Ha hazamegyek, a nővéreim ápolni akarnak, ha bezárom az ajtót, rám törik… Tudod: a család, a mamma… Hiába mondanám nekik, ők is csak akkor fogják elhinni, ha beviszik őket. Nem tudod elképzelni, mi van ott. Azok a tekintetek. Várj. A homlokod is véres. … Jé, ezt soha nem láttam, semmilyen ábrázoláson. Megengeded…?

JÉZUS Tedd meg.

LÁNY *(lefényképezi Jézus halántékát)* Elküldöm a mamámnak. Odavan Pio atya stigmáiért. Ezt is imádni fogja. Volt egy kollégám… neki volt ilyen fehér tincse a fekete hajában. Ma éjjel ment el. Tüdőspecialista… mindent látott már… Mások arcáról ismerte az összes kínt, meg azt is, mikor a halál leül az ágy szélére… Fogtam a kezét. Nézett. Ana… Ez ilyen…? Ana. Félek. Nem kért altatót. Ébren akart meghalni. Mi orvosok másképp halunk meg. Az apám is orvos volt. Senkinek nem szólt, magát gyógyszerezte, az utolsó napokban bement a kórházba, összeomlott a keiringése, háromszor élesztették újra, a hamadiknál legyintett a kezével, hogy hagyják. Féltél?

JÉZUS Mindent átbeszéltünk. Angyali üdvözlet, Betlehem, aprószentek, azt nem akartam, de atyám ragaszkodott hozzá… gyógyítás, halott támasztás, kálvária, kereszthalál.

LÁNY Mint kés a vajban?

JÉZUS Miután elfogyasztottuk az utolsó vacsorát, kimenénk a Gecsemáné-kertbe. Ott letérdelék… atyám, ha egyezik akaratoddal, vidd el tőlem ezt a poharat…

LÁNY Így mondtad?

JÉZUS Így vagyon leírva. Verejtékem hullott a földre, mint a vércseppek… Így vagyon leírva. Péterék tőlem ötven lépésnyire aludtak…

LÁNY “Vidd el tőlem ezt a poharat…”

JÉZUS Izraeli szokás, hogy a családfő étkezésnél kiadagolja kinek-kinek a részét.

LÁNY Mindig így beszéltél vele? Vidd el tőlem ezt a poharat?

JÉZUS Jegyezték szavaimat.

LÁNY Ötven méterre voltak tőled. Egyikük sem hallotta, amit az apádnak mondasz. Tudod, mit mondott a kollégám, mielőtt meghalt? Hogy számtalanszor elképzelte, azt hitte, felkészült… de a halál annyira meglepő… ott abban a kapuban eszedbe jut egy villanásra, hogy a többiek, akikkel már megtörtént ez, ugyanígy álltak itt… azok is, akiket nagyon szerettek, és akiket nem érthettek… Meghalni trauma. Te akkor is cenzúráztad magad?

JÉZUS Gondolnom kellett az eljövendőkre.

LÁNY A Gecsemánéban? Amikor majdnem meghaltál a félelemtől? Akkor is, Jézus?

JÉZUS Azt mondtam, hogy tedd, amit jónak látsz, de én ezt nem bírom, én ezt nem akarom, megőrülök a félelemtől. Miért tetted ezt velem? A fiad vagyok! … Takarózz be. Verejtékezel, Ana. … Ott őszült meg, abban az órában. … Nem mondtad el neki.

LÁNY Bevitt volna, és felrak egy lélegeztetőgépre.

JÉZUS Ana…

LÁNY Cssss… Szerintem te ott lettél ember.

JÉZUS Hol?

LÁNY “Istenem, istenem, mért hagytál el engem.” Ott.

JÉZUS Forró a füled.

LÁNY Semmi baj… csak a fáradtság…

*Jézus csak nézi Ana szemét*

LÁNY Hűű… hűűű… Még. Még. Még. A pupillád… olyan… olyan kedves lett. Hé… te aggódsz értem. Te aggódsz értem. *(elalszik)*

*Jézus bebugyolálja és leteszi a Lányt a sírkőre*

*III. TÁBLA*

*Római hirtelen be; mondana valamit, de nem tud; eldönthetetlen, hogy a színész került zavarba, vagy a szerep, vagy átfedésbe kerültek, és egyik sem tud megszólalni*

JÉZUS *(és a Jézust játszó színész is - segítik tovább lépni)* Mi hát a terved velem, ember?

RÓMIA Hol van?

*Jézus az alvó lányra mutat*

RÓMIA Azt mondtátok, egyiktek se lesz itt.

JÉZUS Kérlek…

RÓMIA Nem. Ezt már nem. Megbeszéltük, hogy mind a ketten feltámadtok. Ez kardinális kérdés. Egy csomó faszságodon túlléptem, ezen nem.

JÉZUS Vártam, faszikám, vagy fél órán át, hogy mire jutsz. És mire jutottál? Azt mondtad, ezt nem kell megírni, ez majd megoldódik improvizációból… hogy felkészülsz a te Pió atyás módszereddel, “bízzatok bennem, a bőrőmön kell érezzem a stigmát, megoldom a kételkedőt”. Vártam én, hogy érezzed, de semmi, faszikám, semmi!

RÓMIA Nem volt input.

JÉZUS Ja. Gondoltam. Tököltünk egy hónapig, hogy mit csináljunk, hogy vigyük tovább, hogy ne legyen konzerv, de ne is találkozzunk a nézővel, kitaláltuk és csináltuk. Senki se picsog, csak te, mert neked ez nem kielégítő! Nem az a bajod, ismerlek, az a bajod, hogy nem vagy elég jó benne, ez baszott föl.

RÓMIA Irigy vagyok, mi? Terád, he? Totál hamis voltál. Végig! Modoros.

JÉZUS Stilizáltam.

RÓMIA Lófaszt stilizáltál…

JÉZUS Túl sok a lófasz! Kértem már az elején, szerepből kértem, mert arra kényszerítettél, hogy szerepből kérjem, de most elég, úgyis kuka a felvétel. Ezt elbasztad.

RÓMIA Te basztad el. Ennyi közöd nem volt a Jézushoz, érted?

JÉZUS Mondd már meg, hogy milyen a Jézus!

RÓMIA Azt nem tudom, de hétszentség, hogy nem olyan, mint egy Jankovics Marcell rajzfilmfigura, hogy csak válla van meg vádlija, és vagy szemből látom, vagy profilból, mert nincs neki több oldala.

JÉZUS A te problémád, hogy nem érted az elemelést. A gatyaletolóson szocializálódtál.

RÓMIA Mondd ki, hogy vidéki színész.

JÉZUS Ugyan, hagyjuk ezt a beakadást. Senkinek nincs ezzel baja, csak neked.

RÓMIA Lehet, hogy én gatyaletolós vagyok, belőled viszont a humor szikrája se tud kipattanni. Véresen komolyan veszed magad.

JÉZUS Más az ízlésvilágom. Nekem például egy Brian-poén nem ér meg annyit, hogy kisiklassam a drámát. Ízléstelen.

RÓMIA Ennyi?

JÉZUS Nem. A Bowie is szar volt.

RÓMIA Azt kikérem magamnak. Az olyan, hogy befosnak rajta a kritikusok.

JÉZUS Már nem fosik be rajta senki. Kikapcsoltam. … Nem próbán vagy, bazdmeg. Nem lesz bemutatód. Most már videószínházad se. Élőben néztek. Volna.

RÓMIA *(sokáig hallgat)* Nem. … Nem. … Nem kell ezt csinálni. Ennél az is hitelesebb, ha levermelünk a föld alá. … *(üvölt)* Nem akarok onlájnközvetítés lenni!! Színész akarok lenni. Színész akarok lenni. Akarom vissza a teremet!

JÉZUS *(részvétlenül és higgadtan nézi)* Kibaszott önző vagy.

RÓMIA Te meg lépj ki a szerepedből, baszd meg. Nem te vagy a Krisztus. Te csak egy szaros színész vagy.

JÉZUS Te is csak egy szaros színész vagy. És ha legközelebb nyilatkozol valami kis szerelmes rádiós csajnak, aki orgazmál attól, hogy végre tehet neked szívességet, mert megkérdezi a művészt ország-világ előtt, hogy hogy bírja a karantént, akkor próbálj meg kilépni a saját érzelmi lavórodból, amiben a seggedet áztatod. Eddig ezt nem várta el tőled senki, sőt, a nárcizmust várták el tőled, amit maguknak nem engedhettek meg, de a színész megtehette helyettük is, hogy vállaltan önző, csak most egy cseppet megváltozott a világ, ez most nem fér bele. A közönsége nélkül maradt művész-rinya most nem fér bele! Most gáz! Érted?

RÓMIA Van ennek értelme? Azt hazudjuk, hogy színházat csinálunk.

JÉZUS Nem. Azt állítjuk, hogy csinálunk valamit, amíg nem tudunk színházat csinálni.

RÓMIA Te most hazudsz magadnak.

JÉZUS Nem. Nekem ez nem lenne hazugság. Neked az. Mert te belepusztulsz, ha nem kapsz azonnali visszajelzést. Érzelmileg fejletlen vagy. Színészbetegség. Kiszáradtok, ha nincs taps. Nincs dicsőség. Pedig ha kilépsz a burkodból, kiderül, hogy az embereknek kurvára nem az jelenti a színház, amit neked. Nekünk. Azt hisszük - nem csak most, mindig -, hogy ez nekik központi kérdés, hogy ők agyalnak azon, hogy mit próbál egy színház, mit csinál ma a színész, pedig egyáltalán nem érdekled, annyi vagy neki, mint egy csokor jácint. Fél perc kellem. És ez a legeslegjobb eset! Mert ezt azt feltételezi, hogy már tud rólad.

RÓMIA *(csomagol)* Nagyon benéztél te engem.

JÉZUS Én még színészben nem csalódtam. *(telefonján nézi)* Szavalnak, baszod. Lehet menni szavalni, tessék! Kitaláltam nektek, hogy mégis csináljunk valamit, amire felesküdtünk, de nektek az se jó. Menjetek szavalni a facebookra. Karóval jöttem!! Érvénytelen az egész. Hallgatom őket és meghat az igyekezetük, de azon kapom magam, hogy nézem a cipőm orrát, és ha én a cipőm orrát nézem, akkor kurvanagy baj van, mert az az önkéntelen izomösszehúzódás az nekem sose hazudik…

*megszólal a Római telefonja*

RÓMIA Halló, tessék… Igen, én vagyok… Holnap…? Ja, nem, nem baj… Mindegy… Akkor inkább a Dél-pesti. … Oké, hét előtt tíz perccel… Köszönöm. Melyik bejá… Letette. Mindegy, megtalálom.

JÉZUS Mi a faszt csinálsz?

RÓMIA Takarítok.

JÉZUS Figyelj… tudok adni, van tartalékom.

RÓMIA Nem kell. Muszáj közelebb mennem. Rég beszéltem vele.

JÉZUS Kivel, te állat?

RÓMIA Az apáddal, Dzsízusz!

JÉZUS Veszélyes odamenned.

RÓMIA Veszélyes? Lófaszt tudjuk mi, mi a veszélyes. Tudod, hány évig élt az ősember? Húsz. Ha szerencséje volt. Petőfi huszonhat, Szerb Antal negyvennyégy, Radnóti harminctalán, Rejtő negyvennégy, Ady negyvenvalami, József Attila harminckettő, pont, mit most én…Hirtelen éltek, sietve alkottak, hitelesen, mert nem volt idő szarozni, mi meg sunnyogva kuporgunk az öregedő testünk felett, nem baj, ha nem történik semmi, csak tartson sokáig. De az élet értelme nem lehet az élet hossza! Állunk, mint egy fikusz, állunk a saját életünk sarkában, a falnak támasztva, dekurvajó, hát még egy kicsit besüt a nap is, mindjárt kapok egy pohár vizet, parazitairtót is spriccelnek rám, lám, fontos vagyok a gazdának… És élünk, csak élünk, katéterrel, ágytállal, lapítva egy életen át. Félünk. Félünk. … *(megy össze)* Félek. Nagyon félek. Nagyon félek. *(talán sír)*

*sokáig hallgatnak*

JÉZUS *(mintha tán szerepből)* Mitől félsz?

RÓMIA Hogy tévedek. Ha kimegyek, azért. Ha nem megyek ki, azért. Ha megnézem az anyámat, lehet, hogy megfertőzöm; ha nem megyek be hozzá, lehet, hogy abba hal bele. Ha dolgozom, felelőtlen vagyok. Ha nem dolgozom, nem tudom kifizetni a lakbért. Már az e havit se. Mi van, ha leállunk. Mi van, ha nem. Ki kéne menni negyven napra… Bemegyek negyven napra. Bemegyek negyven napra, vérbe, vizeletbe, tüdőköpetbe. Hátha szóba áll velem. Hátha jeleket ad. De mi van, ha nem egyértelműeket. Mi van, ha nem ismerem fel őket? Mi van, ha nem létező jelekbe magyarázok bele jelentést? Mi van, ha tévedek? Mi van, ha hiúságból megyek csak be, szentté válni. Mi van, ha igazam van? Mi van, ha nem?

JÉZUS Mitől félsz?

RÓMIA Hogy tévedek, és majd örökké azon tépelődöm, hogy tévedtem. Hogy örök félelemre kárhoztat a tévedéseimtől való félelem.

JÉZUS Mit akarsz?

RÓMIA Egyetlen órát, amikor a bizonyosság kifehéríti a kételyt. *(nézi a lányt a rongyok alatt; elmegy)*

JÉZUS *(ül, majd a lányhoz megy)* Ana… *(kibontja a leplet: üres; felemeli, látjuk a lány lenyomatát a matérián)* Ana… stasia.

*Sötét*

2020